กรณีศึกษา ศักดาทุบตึก
“เลือกส.ส.เข้าสภา แล้วอย่าลืมเลือกศักดาไปทุบตึก”   “เลือกศักดาได้ราคาเปาบุ้นจิ้น”  “ศักดา รับทุบตึก แจกจักรยานฟรี ช่วงน้ำมันแพง”   ลงทุนแมนคิดว่าหลายคนอาจจะเคยเห็นป้ายประโยคเหล่านี้ผ่านตากันมาบ้าง เวลาที่นั่งรถไปตามท้องถนนในกรุงเทพ  แล้วใครคือศักดา? เขามีแนวคิดในการดำเนินธุรกิจที่น่าสนใจอย่างไร?
27 ก.ย. 2561

กรณีศึกษา ศักดาทุบตึก / โดยลงทุนแมน
“เลือกส.ส.เข้าสภา แล้วอย่าลืมเลือกศักดาไปทุบตึก”
“เลือกศักดาได้ราคาเปาบุ้นจิ้น”
“ศักดา รับทุบตึก แจกจักรยานฟรี ช่วงน้ำมันแพง”
ลงทุนแมนคิดว่าหลายคนอาจจะเคยเห็นป้ายประโยคเหล่านี้ผ่านตากันมาบ้าง เวลาที่นั่งรถไปตามท้องถนนในกรุงเทพ
แล้วใครคือศักดา? เขามีแนวคิดในการดำเนินธุรกิจที่น่าสนใจอย่างไร?
คุณศักดา พันธุ์น้อย เป็นเจ้าของ ห้างหุ้นส่วนจำกัด ศักดา (ผู้เชี่ยวชาญในการรื้อถอน) ซึ่งทำธุรกิจเกี่ยวกับการรื้อถอนอาคาร รวมถึงเป็นผู้คิดข้อความโฆษณาที่สะดุดตาเหล่านี้
ชีวิตของคุณศักดาเรียกได้ว่าเริ่มต้นจากศูนย์
หลังจากที่คุณศักดาเรียนจบอาชีวศึกษา ก็เดินทางมากรุงเทพมหานครเพื่อหางานทำ
แรกๆ ก็ยังไม่มีคนจ้าง แถมยังโดนโจรกรีดกระเป๋าขโมยเงินไปอีก
จนสุดท้ายต้องเอากางเกงยีนส์ไปแลกกับส้มตำหนึ่งมื้อ
ต่อมาคุณศักดาก็ได้ทำงานเป็นพนักงานขับรถตู้ให้กับหมู่บ้านจัดสรรแห่งหนึ่ง
ช่วงเวลาที่คุณศักดาขับรถก็มักจะฟังพนักงานขายบ้านอธิบายข้อมูลให้กับลูกค้า
ซึ่งเขาก็จะคอยฟังว่าพนักงานเหล่านั้นมีวิธีการขายอย่างไร
ต่อมาเจ้านายได้ให้เขาทดลองทำงานเป็นพนักงานขาย
นอกจากงานขายบ้าน คุณศักดาก็ยังรับงานเป็นพนักงานขายถ่านไฟฉายด้วย
ซึ่งเขาก็สามารถทำยอดขายได้ติดอันดับสูงสุดใน 3 อันดับแรกของบริษัท
วิธีการของคุณศักดาก็ไม่มีอะไรซับซ้อน
แค่สำรวจตลาด และนำสินค้าไปเสนอให้กับที่ที่สินค้ายังเข้าไม่ถึง
คุณศักดาให้เพื่อนไปตามร้านขายของเพื่อสอบถามว่าร้านเหล่านั้นมีถ่านไฟฉายยี่ห้อที่เขาขายอยู่หรือไม่ ซึ่งถ้าร้านไหนยังไม่มี เขาก็จะเข้าไปเสนอขายสินค้า
อยู่มาวันหนึ่งคุณศักดาก็มีโอกาสเจอคนรู้จักที่ทำธุรกิจรับจ้างรื้อถอนอาคาร
เขาอยากให้ความช่วยเหลือ จึงช่วยลงโฆษณาให้ในพื้นที่ข้างๆ กับที่เขาลงขายบ้าน
หากมีลูกค้าติดต่อเข้ามา คุณศักดาก็จะได้ส่วนแบ่งจากงานรื้อถอนเป็นค่านายหน้า
เมื่อเวลาผ่านไปคุณศักดาเห็นว่าธุรกิจรื้อถอนอาคารได้ผลกำไรดี จึงหันมาทำธุรกิจนี้ด้วยตัวเอง
รายได้ของธุรกิจรื้อถอนอาคารมาจาก 2 ส่วนหลักๆ
หนึ่ง คือ จากค่าจ้างในการรื้อถอน
สอง คือ จากการขายสิ่งของที่ได้จากการรื้อถอน
ของที่เราหรือเจ้าของอาคารเห็นว่าไม่มีค่าแล้ว คุณศักดาสามารถตีมูลค่าเป็นตัวเงินได้ทั้งสิ้น
ตั้งแต่กระเบื้องหลังคา สายไฟ เฟอร์นิเจอร์เก่า ไปจนถึงฐานอาคารที่เป็นเหล็ก หรือแม้กระทั่งเศษปูนจากการทุบทำลาย ก็ยังนำไปขายได้
ธุรกิจของคุณศักดาดำเนินไปได้ด้วยดี
จากคนที่ไม่มีอะไรเลย ทุกวันนี้ก็มีกิจการที่สามารถเลี้ยงครอบครัวได้
คุณศักดากล่าวว่าสิ่งที่ทำให้เขาประสบความสำเร็จได้ก็คือ “ความจริงใจ” และ “ความซื่อสัตย์”
แม้งานของเขาจะดูเหมือนงานใช้แรงงาน แต่คุณศักดาก็ไม่เคยเกี่ยงงานเหล่านี้เลย
ขอแค่เป็นงานที่ถูกกฎหมาย และสามารถสร้างรายได้ คุณศักดาก็พร้อมที่จะสู้ไม่ถอย
นอกจากนั้นการที่จะทำงานอะไร ก็ต้องสนุกไปกับมัน
อย่างคุณศักดาที่รู้สึกสนุกกับงานที่ทำในทุกๆ วัน
ทั้งได้เดินทางไปในที่แปลกใหม่ ได้พบเจอคนใหม่ๆ มากมาย
ซึ่งไม่ว่าคุณศักดาจะเดินทางไปที่ไหน ก็ไม่ลืมที่จะคอยสังเกตหาที่ติดป้ายโฆษณา
เรื่องของคุณศักดาถือเป็นตัวอย่างที่ดีในการดำเนินธุรกิจเลยทีเดียว
ทุกองค์ประกอบที่ทำให้คุณศักดาประสบความสำเร็จ ก็เป็นหลักการที่ตรงไปตรงมา และ ไม่ซับซ้อน ซึ่งทุกคนน่าจะรู้กันอยู่แล้ว
ไม่ว่าจะเป็นการสนุกไปกับงานที่ทำ ทุ่มเทให้มันอย่างเต็มที่
รวมทั้งการสร้างสินค้าหรือบริการด้วยความจริงใจ เพื่อให้ลูกค้าได้รับประโยชน์อย่างแท้จริง
ปิดท้ายด้วยเคล็ดลับของคุณศักดาในการเลือกทำเลติดป้ายโฆษณา
นั่นก็คือ เขาชอบติดป้ายบริเวณที่ถนนเป็นเนิน เพราะรถที่ผ่านไปตรงนั้นจะต้องชะลอ และมีโอกาสเห็นป้ายของศักดาทุบตึกมากขึ้นนั่นเอง..
----------------------
ยังมีเรื่องราวน่าสนใจอื่นๆ ให้ติดตาม ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
[10277].